[Foto’s] Vrouewerktuigkundiges ‘diens’ jou kar, hare én naelsPatrice Banks, stigter, ingenieur en werktuigkundige, meen die kliniek is ŉ veilige plek vir vroue om meer inligting te bekom oor hoe karre werk terwyl hulle heerlik bederf word. Foto: Facebook/GirlsAutoClinic Girls Auto Clinic bestaan uit ŉ span vrouewerktuigkundiges wat graag vroue aanmoedig om meer betrokke te raak by dié bedryf. Terwyl jou kar versien word, kan jy sommer jou naels en hare ook laat versorg. Patrice Banks, stigter, ingenieur en werktuigkundige, meen die kliniek is ŉ veilige plek vir vroue om meer inligting te bekom oor hoe karre werk terwyl hulle heerlik bederf word. Banks sê sy wil vroue se indruk van die motorbedryf verander en hulle sodoende bemagtig. Alle personeel by dié maatskappy is vroue en Banks sê sy skep graag geleenthede vir vroue met die nodige beroepsvaardighede sodat hulle lekker kan werk sonder diskriminasie. Die eerste werkswinkel is in 2013 in Philadelphia in die VSA geopen en Banks spog met nog ŉ tak wat vanjaar op die been gebring is. “Ons kliënte ondersteun ons omdat hulle goed voel oor hulself en hul motors wanneer hulle hier uitstap,” sê Banks.